กองทุนเงินทดแทน พร้อมดูแลลูกจ้างเจ็บจากงานเต็มที่
?นายบุญสงค์ ทัพชัยยุทธ์ เลขาธิการสำนักงานประกันสังคม เปิดเผยว่า สำนักงานประกันสังคม มีกองทุนเงินทดแทนดูแลลูกจ้างที่ประสบอันตรายหรือเจ็บป่วยเนื่องจากการทำงาน ปัจจุบันมีสถานประกอบการจำนวน 434,910 แห่ง ลูกจ้างจำนวน 11,068,577 คน อยู่ในระบบกองทุนเงินทดแทน ซึ่งจากสถิติข้อมูลลูกจ้างประสบอันตรายหรือเจ็บป่วยเนื่องจากการทำงาน ระหว่างวันที่ 1 มกราคม – 30 กันยายน 2564 มีจำนวนทั้งสิ้น 58,178 ราย และเมื่อเปรียบเทียบกับช่วงเดียวกันของปี 2563 ซึ่งมีจำนวนการประสบอันตรายฯ จำนวน 63,662 ราย พบว่า ลดลงจำนวน 5,484 ราย คิดเป็นร้อยละ 8.61 จังหวัดที่มีลูกจ้างประสบอันตรายจากการทำงานสูงสุดคือ กรุงเทพมหานคร มีจำนวน 13,695 ราย รองลงมา คือ จังหวัดสมุทรปราการ จำนวน 6,740 ราย และจังหวัดชลบุรี จำนวน 4,468 ราย ประเภทสถานประกอบการที่มีลูกจ้าง 201-500 คน มีสถิติประสบอันตรายสูงสุดคือ 9,650 ราย รองลงมาคือ สถานประกอบการที่มีลูกจ้าง 1,001 คนขึ้นไป จำนวน 9,130 ราย และสถานประกอบการที่มีลูกจ้าง 21- 50 คน จำนวน 8,493 ราย ตามลำดับ ประเภทกิจการที่ประสบอันตรายสูงสุดคือ ประเภทกิจการหมวดการผลิต จำนวน 31,015 ราย รองลงมาคือ ประเภทกิจการหมวดการขายส่งและการขายปลีก การซ่อมยานยนต์และจักรยานยนต์ จำนวน 8,875 ราย และประเภทกิจการหมวดก่อสร้าง จำนวน 6,471 ราย ตามลำดับ ส่วนกรณีที่ลูกจ้างประสบเหตุจนสูญเสียอวัยวะสูงสุดคือ นิ้วมือ จำนวน 17,499 ราย รองลงมา คือ ตา จำนวน 7,610 ราย และบาดเจ็บหลายส่วนบาดเจ็บตามร่างกาย จำนวน 4,980 ราย?เลขาธิการสำนักงานประกันสังคม กล่าวถึงหน้าที่ของนายจ้างว่า หากลูกจ้างประสบอันตรายจากการทำงาน นายจ้างมีหน้าที่ต้องแจ้งการประสบอันตราย ตามแบบแจ้งการประสบอันตราย และคำร้องขอรับเงินทดแทน (กท.16) เป็นอันดับแรก และสำเนาแบบส่งตัวลูกจ้างเข้ารับการรักษาพยาบาล (กท.44) ส่งให้สำนักงานประกันสังคมพื้นที่ / จังหวัด / สาขา ที่นายจ้างขึ้นทะเบียนไว้ ภายใน 15 วัน นับแต่วันที่ทราบการประสบอันตรายของลูกจ้าง กรณีลูกจ้างประสบอันตรายเจ็บป่วยเนื่องจากการทำงาน สำนักงานประกันสังคม ขอแนะนำให้นายจ้าง ส่งตัวลูกจ้างเข้ารับการรักษาในสถานพยาบาลในความตกลงของกองทุนเงินทดแทน โดยที่นายจ้างไม่ต้องสำรองจ่ายค่ารักษาพยาบาล สถานพยาบาลสามารถเบิกค่ารักษาพยาบาลได้เท่าที่จ่ายจริงตามความจำเป็นไม่เกิน 50,000 บาท ต่อการประสบอันตรายหรือเจ็บป่วย 1 ครั้ง ตามหลักเกณฑ์ที่กำหนดในกฎกระทรวงค่ารักษาพยาบาลที่ให้นายจ้างจ่าย พ.ศ.2563 หากมีการบาดเจ็บรุนแรงหรือเรื้อรังให้นายจ้างจ่ายค่ารักษาพยาบาล เพิ่มได้อีก 100,000 บาท รวมแล้วไม่เกิน 150,000 บาท หรือหากไม่เพียงพอสามารถจ่ายเพิ่มขึ้นได้อีก รวมแล้วไม่เกิน 300,000 บาท หรือหากไม่เพียงพอ สามารถจ่ายเพิ่มขึ้นได้อีกรวมแล้วไม่เกิน 500,000 บาท โดยตามความเห็นของคณะกรรมการการแพทย์ และหากไม่เพียงพอสามารถจ่ายค่ารักษาพยาบาลเพิ่มขึ้น แต่รวมทั้งสิ้นไม่เกิน 1,000,000 บาท โดยตามความเห็นของคณะกรรมการการแพทย์พิจารณา คณะกรรมการกองทุนเงินทดแทนให้ความเห็นชอบ เว้นแต่ ลูกจ้างเข้ารับการรักษาในสถานพยาบาลของรัฐตั้งแต่เริ่มแรกจนสิ้นสุดการรักษาหรือมีเหตุสมควรที่ไม่สามารถเข้ารับการรักษาพยาบาลในสถานพยาบาลของรัฐตั้งแต่เริ่มแรก แต่ภายหลังได้เข้ารับการรักษาพยาบาลในสถานพยาบาลของรัฐสามารถจ่ายค่ารักษาพยาบาลเท่าที่จ่ายจริงตามความจำเป็นจนสิ้นสุดการรักษา